b'\n_START_ARTICLE_\nZgodovina Pariza\n_START_PARAGRAPH_\nZgodovina Pariza se pri\xc4\x8dne \xc5\xbee v 4. tiso\xc4\x8dletju pred na\xc5\xa1im \xc5\xa1tetjem, saj so na podro\xc4\x8dju mesta odkrili materialne zgodovinske vire iz tega obdobja.\n_START_SECTION_\nAnti\xc4\x8dni Pariz\n_START_PARAGRAPH_\nO prvih prebivalcih Pariza iz 4. tiso\xc4\x8dletja pred na\xc5\xa1im \xc5\xa1tetjem je ohranjenih premalo podatkov, da bi lahko naredili rekonstrukcijo takratnega \xc5\xbeivljenja na podro\xc4\x8dju dana\xc5\xa1njega Pariza._NEWLINE_Prva znana stalna naselbina pa je bila uvr\xc5\xa1\xc4\x8dena v \xc4\x8das okoli 250 pr. n. \xc5\xa1t., ko je keltsko pleme Pariziji (latinsko Parisii) tu ustanovilo Lutetio, ribi\xc5\xa1ko vas na otoku Sene (dana\xc5\xa1nji Ile de la Cit\xc3\xa9). Prvi zapis te naselbine je podal Julij Cezar v svojih Galskih vojnah._NEWLINE_V \xc4\x8dasu galskih vojn je bila Lutetia pomembna naselbina, saj je imela strate\xc5\xa1ki polo\xc5\xbeaj na reki. Tako je nadzirala re\xc4\x8dni promet v obe smeri in samo pre\xc4\x8dkanje reke. V galskem uporu leta 52 pr. n. \xc5\xa1t. je sodelovalo tudi 8.000 Galcev iz Lutetie. Toda upor je bil zadu\xc5\xa1en in Rimljani so zasedli Lutetio._NEWLINE_Pod njihovo vladavino je bilo mesto romanizirano in ob\xc4\x8dutno pove\xc4\x8dano. V 3. stoletju so prebivalci sprejeli kr\xc5\xa1\xc4\x8danstvo in dobili tudi prvega \xc5\xa1kofa, svetega Denisa (okoli leta 250 je izbruhnil upor proti pokristjanjevanju, v katerem so bili sveti Denis in \xc5\xa1e dva njegova sodelavca obglavljena na dana\xc5\xa1njem Montmartru)._NEWLINE_Leta 212 je bila Lutetia preimenovana v Paris po lokalnem plemenu. V 3. in 4. stoletju je bilo mesto prizori\xc5\xa1\xc4\x8de ve\xc4\x8d spopadov, civilnih uporov in napadov barbarov. Posledi\xc4\x8dno so zgradili mestno obzidje._NEWLINE_V 5. stoletju je rimska uprava propadla in pokrajino so napadli Huni pod vodstvom Atile. Samemu Parizu je bilo po legendi prizane\xc5\xa1eno, saj je sveta Genevieve z molitvami odvrnila Atilo, da je napadel proti jugu. Zaradi tega je Genevi\xc3\xa8ve \xc5\xa1e danes zavetnica mesta.'